'कांग्रेस में युवाओं को प्राथमिकता देनी चाहिए', मल्लिकार्जन खड़गे की अपील
मल्लिकार्जुन खड़गे ने कहा कि आज युवा देश में कांग्रेस के योगदान से अनजान हैं, इसलिए जरूरी है कि उन्हें भूतकाल से अवगत कराया जाये। उन्होंने कहा कि गोपाल कृष्ण गोखले 39 साल की उम्र में अखिल भारतीय कांग्रेस कमेटी (एआईसीसी) के अध्यक्ष बने।
बेंगलुरु: वरिष्ठ कांग्रेस नेता और राज्यसभा में विपक्ष के नेता मल्लिकार्जुन खड़गे ने सोमवार को अपील की कि पार्टी नेतृत्व को संगठन में युवाओं को प्राथमिकता देने के साथ उनका उत्साहवर्धन करना चाहिए। उन्होंने कहा कि आज युवा देश में कांग्रेस के योगदान से अनजान हैं, इसलिए जरूरी है कि उन्हें भूतकाल से अवगत कराया जाये। खड़गे ने कहा, ‘‘मैं एक चीज कहना चाहता हूं, अब युवाओं को प्राथमिकता दें, सुरजेवाला साब, (कांग्रेस महासचिव और कर्नाटक में एआईसीसी प्रभारी रणदीप सिंह सुरजेवाला) युवाओं को सर्वाधिक प्राथमिकता दी जानी चाहिए।’’यहां पार्टी कार्यकर्ताओं और समर्थकों को संबोधित करते हुए खड़गे ने कहा कि गोपाल कृष्ण गोखले 39 साल की उम्र में अखिल भारतीय कांग्रेस कमेटी (एआईसीसी) के अध्यक्ष बने। इसी तरह राजीव गांधी 41 में, इंदिरा गांधी 42 में और सुभाष चंद्र बोस 41 सल की उम्र में एआईसीसी अध्यक्ष बने।खड़गे पूर्व मंत्री एमबी पाटिल के चेयरमैन के रूप में कार्यभार ग्रहण करने के अवसर पर बोल रहे थे। पाटिल को कर्नाटक कांग्रेस की अभियान समिति का चेयनमैन बनाया गया है।(इनपुट- एजेंसी)